ธกส.เปิดขาย ประกันนาข้าว ถึง30ส.ค.นี้
ธ.ก.ส.ดีเดย์ขายประกันภัยนาข้าวถึง 30 ส.ค. ใช้วงเงินอุดหนุนกว่า 3,200 ล้านบาท
2 ส.ค. 2559

ธ.ก.ส.ดีเดย์ขายประกันภัยนาข้าวถึง 30 ส.ค. ใช้วงเงินอุดหนุนกว่า 3,200 ล้านบาท
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า โครงการประกันภัยข้าวนาปี ปีการผลิต 2559 สำหรับรายย่อย (ไมโครอินชัวรันส์) นั้น เกษตรกรทั่วไปสามารถซื้อกรมธรรม์ได้ตั้งแต่วันที่ 15 ก.ค.-15 ส.ค. 2559 ส่วนเกษตรกรที่เป็นลูกค้า ธ.ก.ส. สามารถซื้อกรมธรรม์นี้ได้จนถึงวันที่ 30 ส.ค.นี้ และสำหรับพื้นที่ภาคใต้สามารถซื้อกรมธรรม์นี้ได้จนถึงวันที่ 15 ธ.ค. 2559 โดยเกษตรกรสามารถติดต่อซื้อกรมธรรม์ได้ที่ ธ.ก.ส.ทุกสาขาทั่วประเทศ 
ทั้งนี้ กรมธรรม์ประกันภัยนาข้าวมีอัตราเบี้ยประกันภัย 100 บาท/ไร่โดยคณะรัฐมนตรี (ครม.) จะให้งบประมาณ 3,200 ล้านบาท เพื่ออุดหนุนค่าเบี้ยประกันภัยให้กับเกษตรกร 60 บาท/ไร่ เพื่อให้เกษตรกรชำระเบี้ย 40 บาท/ไร่ แต่หากเกษตรกรที่เป็นลูกค้า ธ.ก.ส. ขอสินเชื่อใช้ในการเพาะปลูกข้าวนาปี ธ.ก.ส.จะอุดหนุนเบี้ยประกันภัยแทนเกษตรกรตามสัดส่วนของวงเงินกู้ โดยพื้นที่เป้าหมายคือเกษตรกรผู้ปลูกข้าวนาปีที่เป็นลูกค้าของ ธ.ก.ส. จำนวน 29.5 ล้านไร่ และเกษตรกรทั่วไปอีกไม่เกิน 5 แสนไร่